Rusland wil nuwe ruimtestasie bou | Maroela Media
Internasionale ruimtestasie (Foto: NASA – STS-135 Shuttle Mission via Wikimedia Commons)
Rusland beplan om 'n nuwe ruimtestasie te bou omdat die huidige internasionale ruimtestasie (IRS) nog slegs 'n dekade lank sal hou, het die hoof van die Russiese ruimteagentskap Roscosmos Maandag in 'n onderhoud gesê.
"Dit is nog nie duidelik of [die nuwe ruimtestasie] internasionaal of nasionaal gaan wees nie," het Dmitry Rogozin, hoof van Roscosmos, gesê in kommentaar wat deur die Russiese koerant Komsomolskaya Pravda gepubliseer is.
Volgens Rogozin sal die IRS nog slegs 'n verdere sewe tot 10 jaar operasioneel kan wees. Die IRS, met dele wat deur Rusland en die VSA gebou is, is al die afgelope twee dekades in volgehoue gebruik.
Die wentelende laboratorium is 'n samewerking van grootliks Amerikaanse en Russiese bemanningslede wat wetenskaplike navorsing doen wat nie op die Aarde se oppervlak moontlik is nie. Dit is 'n unieke bron van samewerking tussen die twee mededingende magte.
Rogozin het nie 'n tydlyn verskaf vir die nuwe Russiese ruimtestasie nie. Hy het gesê die kwessie, of dit internasionale bemanningslede ook sal huisves, sal binnekort aangeroer word.
"Die tegniese voorbereiding is veronderstel om nou te begin," het hy bygevoeg.
hierdie reusagtige land se ekonomie is eintlik maar dieselfde grootte as Spanje s'n, maar hulle het geld vir 'n ruimtestasie. Vreemd…
Al die onheilige goed wat in die ruimte aangaan, wat soek die mens wat op aarde geplaas is, in die buitenste ruimte. Ons moet nie verbaas wees oor al die virusse wat losgelaat word nie. God het die mens hier gesit